Cassan

Cassan, o Cassau ant ël dialet local (Cassano Spinola an italian) a l'é un comun dël Piemont ëd 1.858 abitant Sorgiss: ISTAT - Bilansi demogràfich al 01/01/2017 ., ant la provinsa ëd Lissandria.

As treuva an sla riva oriental dla Scrivia, ai pé dij Còj Tortonèis ch'a fan part dël pre-Apenin lìgur-piemontèis.

Stòria
A smija cha la nàssita dël borgh a peussa armonté ai temp ëd le prime colònie roman-e, vista la vzinansa dle sità 'd Libarna (l'atual Seraval) e 'd Derthona (l'atual Torton-a), e che ël nòm ëd Cassan a peussa derivé da la tenùa agrìcola dël patrissi Cassius. Le prime sorgiss ch'a documento la presensa dël pais a son medievaj, quand ch'ël pais a l'era atestà antra ij possediment prima ëd l'abassìa 'd San Colomban ëd Beubi, peui ëd l'abassia 'd San Michel ëd Lussedi (ancheuj a San Genuari, ant ël comun ëd Chërsentin). Ant l'Età 'd Mès a l'é anfeodà a jë sgnor "de Cassano" e a parte dal 1312 a la famija genoèisa djë Spìnola, ch'a la ten-o për vàire sécoj tanme Feod Imperial (valadì un teritòri ch'a dipendìa diretament da l'Imperi Roman Sacrà), dotà d'ën pròpi Statù e dla possibilità 'd bate moneda. 

D'apress a l'época dla dominassion fransèisa ëd Napoleon Bon-a-part e a la cancelassion ëd tùit ij Feod, Cassan a passa al Regn ëd Sardëgna, ant la Divison (peui Provinsa) ëd Lissandria, ant la Provinsa (peui Sircondari) ëd Torton-a e ant ël Mandament ëd Vila Vèrnia.

Aministrassion
A-i é ancora gnun sìndich; ël Comissari Prefetissi a l'é Raffaele Ricciardi (dal 01/01/2018).

Dal 01/01/2018 ël comun a l'ha ancorporà ël comun ëd Gavassàuna për formé n'ùnich comun. Boletin Ofissial ëd la Region Piemont, Lej Regional n.4 dël 5 d'avril 2017.

 Anliure esterne 
 Sit istitussional

Arferiment